সোনার বাংলা রিপোর্ট  যথাযোগ্য মর্যাদা ও ভাবগাম্ভীর্য পরিবেশে কোরআনখানি, মিলাদ মাহফিল, আলোচনা সভা ও দরিদ্রভোজ  কর্মসূচির মাধ্যমে সারা দেশে শহীদ প্রেসিডেন্ট জিয়াউর রহমানের ৩০তম শাহাদাতবার্ষিকী পালন করেছে বিএনপি। দলের সিনিয়র নেতাদের নিয়ে গত ৩০ মে দুপুর ১২টায় জিয়ার মাজারে ফুল দিয়ে শ্রদ্ধা জানিয়েছেন বিএনপি চেয়ারপারসন বেগম খালেদা জিয়া। এ সময় মরহুমের রুহের মাগফিরাত কামনায় ফাতেহা পাঠ ও মোনাজাতে অংশ নেন দলের হাজারো নেতা-কর্মী। খালেদা জিয়ার শ্রদ্ধা নিবেদন শেষে জিয়ার মাজারে ঢাকা মহানগর বিএনপি, যুবদল, ছাত্রদল, স্বেচ্ছাসেবক দল, মহিলা দল, কৃষক দল, তাঁতী দল, মৎসজীবী দল, জাসাস, জিসাস, জিয়া সেনা, ড্যাবসহ অন্যান্য অঙ্গ ও সহযোগী সংগঠনের  নেতা-কর্মীরা ফুল দিয়ে শ্রদ্ধা নিবেদন করেন। পরে মাজার প্রাঙ্গণে ডক্টরস এসোসিয়েশন অব বাংলাদেশ (ড্যাব) ও জিয়া সাংস্কৃতিক সংগঠন (জিসাস) আয়োজিত স্বেচ্ছায় রক্তদান কর্মসূচির উদ্বোধন করেন খালেদা জিয়া। পরে এ ক্যাম্প থেকে মানুষের মধ্যে বিনা মূল্যে চিকিৎসা ও ওষুধ দেয়া হয়। এরপর মহানগর বিএনপি ঘোষিত তিন দিনের দরিদ্রভোজ কর্মসূচির উদ্বোধন করেন তিনি। মোহাম্মদপুর টাউন থেকে শুরু করে মোহাম্মদপুর শহীদ পার্ক মাঠ, ধানমণ্ডির সাত মসজিদ রোড ঈদগাহ মাঠ, হাজারীবাগের ঝিগাতলা জাগরণী কাব, লালবাগ আযাদ মাঠসহ নগরীর বিভিন্ন স্থানে তবারক বিতরণ  করেন বিএনপি ও অঙ্গসংগঠনের নেতারা। বিএনপি চেয়ারপারসন খালেদা জিয়া এসব কর্মসূচিতে অংশ নিয়েছেন। এ সময় খালেদা জিয়ার সঙ্গে দলের স্থায়ী কমিটির সদস্য ড. আর এ গণি, ড. খন্দকার মোশাররফ হোসেন, ব্যারিস্টার মওদুদ আহমদ, লে. জেনারেল (অব.) মাহবুবুর রহমান, এম কে আনোয়ার, ব্যারিস্টার রফিকুল ইসলাম মিয়া, ব্রিগেডিয়ার (অব.) আসম হান্নান শাহ, নজরুল ইসলাম খান, ভাইস চেয়ারম্যান আবদুল্লাহ আল নোমান, সাদেক হোসেন খোকা, সেলিমা রহমান, আলতাফ হোসেন চৌধুরী, চেয়ারপারসনের উপদেষ্টা ফজলুর রহমান পটল, ডা. এ জেড এম জাহিদ হোসেন, ইনাম আহমেদ চৌধুরী,  অধ্যাপক এম এ মান্নান, আবদুল মান্নান, এম এ কাইউম, আবদুল হালিম, যুগ্ম-মহাসচিব আমানউল্লাহ আমান, বরকত উল্লাহ বুলু, রিজভী আহমেদ, বিরোধীদলীয় চিফ হুইপ জয়নুল আবদিন ফারুক, যুবদল সভাপতি সৈয়দ মোয়াজ্জেম হোসেন আলাল, স্বেচ্ছাসেবক দলের সভাপতি হাবিব উন নবী খান সোহেল, জাসাস সভাপতি এম এ মালেক, মহিলা দলের সভাপতি নুরী আরা সাফা, তাঁতী দলের সভাপতি হুমায়ুন ইসলাম খান, মৎস্যজীবী দলের সভাপতি রফিকুল ইসলাম মাহতাব, ওলামা দলের সভাপতি হাফেজ আবদুল মালেক, মুক্তিযোদ্ধা দলের সভাপতি অধ্য সোহরাব উদ্দিন, ছাত্রদল সভাপতি সুলতান সালাহ উদ্দিন টুকু,  মহিলা এমপি নিলুফার চৌধুরী মণি, শাম্মী আকতার প্রমুখ উপস্থিত ছিলেন।